  Виталий Пронин Дэри ёросысь гурт спортсменъёс понна 19-тӥ ӵошатсконъёс ортчизы. Таиз ужрад сӥземын вал Быдӟым Вормонлы 70 ар тырмонлы. 2 нунал ӵоже ёросысь вань муниципал кылдытэтъёслэн командаоссы, ёросысь кивалтӥсьёс но нимаз адямиос спортысь 7 амалъя нюръяськизы. Арлы быдэ ортчись ужрад пӧртэм гуртъёсын радъяське. Таяз учыре куноосты пумитазы Юськи черкогуртын улӥсьёс. Ужрадэ люкаськизы ёросысь 350 пала спортсменъёс. Бадӟым ӵошатсконын сямен ик, флаг ӝутӥзы ёросысь тужгес кужмо спортсменъёс Марина Будина но Любовь Малышева, ёросысь кивалтӥсьёс вольыт сюрес сӥзизы. Люкаськемъёслэсь мылкыдзэс ӝутӥзы «Тӧдьы юсь» ансамбле ветлӥсьёс. Кык нунал ӵоже Юсь черкогуртын омыр ӟырдамын вал, спортсменъёс кезьытэз ик уллязы. Ёросысь кивалтӥсьёс но депутатъёс ыбылӥськизы, дартсэн шудӥзы, куасэн ворттылӥзы. Отӥяз пӧртэм арлыдъем спортсменъёс асьсэлы кельшись амалэ пыриськизы: куасэн бызьылӥзы, гира ӝутказы, шашкиен, шахматэн но хоккеен шудӥзы, спортъя семьяос вожвылъяськизы. Ас ёзо эшъёссы пӧлын вормисе потӥзы: Марина Будина (Совхозной), Андрей Чирков (Октябрьской), Венера Сабирова (Италмас), Александр Сидоров (Пероггурт), Надежда Ветчанина (Дэри) но Василий Григорьев (Пероггурт), Алевтина Бехтерева но Борис Зиятдинов (Октябрьской). Гира ӝутканын вормизы Италмасысь воргоронъёс, суй кужымзэс эскеронын висъяськиз Шор Постол муниципал кылдытэтысь команда. Нимысьтыз шуныт кылъёс вераме потэ спортэн эшъяськись семьяос сярысь. Улонын соос эшъёс ке, спортын котькудӥз семья вормон басьтон сярысь малпаськиз. Ныл будэтӥсьёс пӧлын вормизы Ожмосысь Байковъёс, пиен семьяосын - Шор Постолысь Малыхъёс. Кык нунал вожвылъяськемзы бере огъя вормись командаос шараяськизы. Нырысетӥ группая вормисе потӥзы Дэри, Ожмос но Италмас командаос, кыкетӥ группая - Подшивал, Гольян, Якшур муниципал кылдытэтъёсысь командаос. Нимаз вормисьёс но командаос пусъемын грамотаосын, кубокъёсын но коньдон премиосын. Ёрос ӵошатсконъёс йылпумъяськизы, вормисьёс табере ёрослэсь данзэ утёзы Юкаменск черкогуртын ортчоно Гурт шудонъёсын. Пётр Давыдов, Дэри черкогурт Теги: Гуртшудонъёс Дэри  